แหยงเงินเฟ้อกัดกินยอดรูดปรื๊ดทรุดฮวบ
ธปท.เผยยอดใช้บัตรเครดิตสิ้นไตรมาส 2 ลดลงถึง 5,395 ล้านบาท เหตุประชาชนชะลอการใช้จ่ายห่วงเงินเฟ้อสูง
13 ส.ค. 2554

ธปท.เผยยอดใช้บัตรเครดิตสิ้นไตรมาส 2 ลดลงถึง 5,395 ล้านบาท เหตุประชาชนชะลอการใช้จ่ายห่วงเงินเฟ้อสูง
ธนาคารแห่งประเทศไทย (ธปท.) รายงานยอดการใช้จ่ายผ่านบัตรเครดิตทั้งระบบในสิ้นไตรมาส 2 พบว่ามียอดใช้จ่ายรวมทั้งสิ้น 9.29 หมื่นล้านบาท ลดลง 5,395 ล้านบาท คิดเป็น 5.5% เทียบกับไตรมาสแรกที่มีการใช้จ่าย 9.83 หมื่นล้านบาท โดยมีจำนวนบัตรเครดิต 14.6 ล้านใบ เพิ่มขึ้นจากไตรมาสแรก 3.45 แสนใบ
บัตรเครดิตทุกประเภทมียอดการใช้จ่ายที่ลดลง โดยบัตรเครดิตของธนาคารพาณิชย์ลดลงมากที่สุด 4,083 ล้านบาท บัตรที่ออกโดยบริษัทประกอบธุรกิจบัตรเครดิตที่มิใช่สถาบันการเงินลดลง 946 ล้านบาท และบัตรที่ออกโดยสาขาธนาคารต่างประเทศลดลง 366 ล้านบาท
ทั้งนี้ หากพิจารณาปริมาณการใช้จ่ายรวม 9.29 หมื่นล้านบาท จะพบว่ามีการใช้จ่ายในประเทศ 7.25 หมื่นล้านบาท ลดลง 3,042 ล้านบาท ยอดการเบิกเงินสดล่วงหน้าผ่านบัตรมีทั้งสิ้น 1.6 หมื่นล้านบาท ลดลง 2,545 ล้านบาท หรือ 13.7% ขณะที่การใช้จ่ายในต่างประเทศ 4,481 ล้านบาท เพิ่มขึ้น 192 ล้านบาท
“การใช้จ่ายในประเทศและเบิกเงินสดที่ลดลง น่าจะเป็นผลจากผู้บริโภคชะลอการใช้จ่าย การบริโภค ตามภาวะเศรษฐกิจและการขยายตัวของเงินเฟ้อ” ธปท. ระบุ
อย่างไรก็ตาม แม้การใช้จ่ายในช่วงไตรมาส 2 ปีนี้จะลดลงเมื่อเทียบกับไตรมาสแรก แต่หากเปรียบเทียบกับยอดการใช้จ่ายผ่านบัตรโดยรวมไตรมาส 2 ปีนี้กับระยะเดียวกันของปีก่อนยังพบว่ามีการใช้จ่ายผ่านบัตรเพิ่มขึ้น 1.34 หมื่นล้านบาท หรือเพิ่มขึ้น 16.8% จาก 7.95 หมื่นล้านบาท เพิ่มเป็น 9.29 หมื่นล้านบาท แบ่งเป็นเพิ่มขึ้นจากการใช้จ่ายในประเทศ 1.23 หมื่นล้านบาทหรือเพิ่มขึ้น 20.36% การใช้จ่ายในต่างประเทศ 945 ล้านบาทหรือเพิ่มขึ้น 26.72% และการเบิกเงินสดล่วงหน้า 174 ล้านบาทหรือเพิ่มขึ้น 1.1%
ทำให้มียอดสินเชื่อคงค้างเพิ่มเป็น 2.02 แสนล้านบาท เพิ่มขึ้นจากไตรมาสแรก 7,430 ล้านบาท
หรือ 1.42% จากไตรมาสแรกที่มีเอ็นพีแอลที่ระดับ 4,722 ล้านบาท 
สำหรับสินเชื่อส่วนบุคคลทั้งระบบ มีผู้ใช้สินเชื่อ 8.56 ล้านบัญชี เพิ่มขึ้น 1.05 แสนบัญชี มียอดสินเชื่อ 1.97 แสนล้านบาท เพิ่มขึ้น 6,036 ล้านบาทจากไตรมาสแรกที่ 1.91 แสนล้านบาท โดยมีเอ็นพีแอลอยู่ที่ 5,196 ล้านบาท ลดลงเล็กน้อย 264 ล้านบาทหรือ 4.84% จากไตรมาสแรกที่มีเอ็นพีแอล 5,460 ล้านบาท